Til gymnastik og sport med børn - Far, Mor & Børn
You are here: Home / Barnets udvikling / Til gymnastik og sport med børn
Man kan sagtens gå til gymnastik og sport med de yngste i familien.
At gå til sport sammen med sine børn giver mulighed for at møde andre mennesker, voksne som børn, og at have et fællesskab omkring en interesse, der virker adspredende for de fleste, giver velvære og ny energi. At gå til noget i en forening giver barnet en fornemmelse af et fællesskab, hvor små venskaber opstår – måske for resten af livet. Samtidig giver man barnet, fra det er lille, en fornemmelse af, at det er godt at røre sig, og lærer det gode vaner, som vil vare ved mange år frem og som er med til at forebygge overvægt.
Der er mange tidspunkter at starte på at dyrke sport eller anden fysisk aktivitet.
Faktisk kan man begynde allerede, mens barnet er inde i mors mave. En del går i forvejen til noget sport, og det kan man fortsætte med, så længe man kan holde det ud. Man kan desuden gå til fødselsforberedelse, hvor man som regel lærer noget om kropsholdning og styrker den gravide krop.
Vandgymnastik for gravide er også en mulighed. I vand føles den ellers tunge gravide krop næsten vægtløs. Øvelser i vand styrker musklerne hos den vordende mor og indirekte det ufødte barn. En god fysisk form styrker kroppen og konditionen, og kan være med til at gøre fødslen lettere og hjælpe mor til hurtigere til at komme til kræfter efter fødslen.
Har man tidligere aborteret ufrivilligt eller haft en kompliceret graviditet, bør man rådføre sig med sin læge vedrørende hvilken sport eller anden fysisk aktivitet, man kan gøre under graviditeten. Går man derimod til f.eks. håndbold eller fodbold, kan man blive nødt til at stoppe allerede få måneder henne i graviditeten, på grund af faren for slag eller spark i maven.
Tilbage til formen
De første tre måneder efter fødslen er mors krop meget indstillet på at komme tilbage til sin oprindelige form. Derfor er det godt at gøre nogle af de øvelser, man har fået anvist på fødestedet. Men det kan være svært at finde tid, når hverdagen med sit nyfødte barn skal fungere. Nogle føler sig klar allerede efter få uger, andre først efter et par måneder.
Der er ingen regler for, hvornår man må starte på efterfødselsgymnastik. Her møder man andre i samme situation. Man laver de øvelser, som er gode for kroppen lige efter fødslen, så både kroppen og samvittigheden får det godt.
Til efterfødselsgymnastik har man som regel sit nyfødte barn med. Mange øvelser kan gøres sammen med barnet, samtidig med at mor får genoptrænet sin krop. På flere efterfødselshold bliver der også undervist i babymassage og i små gymnastikøvelser, som styrker barnets motorik. F.eks. kan barnet, mens det er vågent, ligge på maven og øve sig i at løfte hovedet og kigge på mor og de andre, der laver gymnastik.
Det lokale oplysningsforbund eller den lokale idrætsforening kan oplyse, om der er efterfødselshold i din nærhed.
Babysvømning er en anden populær sport, som de fleste svømmeklubber tilbyder. Det er ikke nødvendigt med et specielt babybassin, men vandets temperatur skal være mellem 32 og 35 grader varmt og rumtemperaturen skal være over 30 grader, så barnet ikke bliver for hurtigt afkølet. Andre betingelser er, at barnets navle skal være lægt. Hvis det er mor, der skal med i vandet, er det en god idé at vente til efter otte ugers undersøgelsen hos lægen. Det er også vigtigt, at den der tager med barnet i bassinet ikke er vandskræk. Det vil nemlig smitte af på barnet og ikke blive en god oplevelse.
De første gange til babysvømning kan det være godt at få undervisning i, hvordan man håndterer babyen i bassinet. Når man herefter er tryg ved det, er det ikke nødvendigt at være på hold med undervisning. Så kan man mere frit benytte sig af svømmehallens øvrige åbningstider.
Regn ikke med at barnet kan være i vandet mere end ca. 15 min de første gange. Læg mærke til barnets hudkulør. Når huden over vandet begynder at blive blålig, er det på tide at gå op.
Det er ikke nødvendigt at lave dykkeøvelser med sit barn, men det er godt, hvis barnet har prøvet at være under vand inden 8 måneders alderen. Indtil den alder har barnet en automatisk lukkemekanisme i halsen, som lukker for luftrøret, så snart barnets hoved kommer under vand.
Vand er et godt element for styrkelse af barnets motorik. Det stimulerer både følesansen, balancen og hovedløftet, idet vandet omslutter hele kroppen., barnet bevæger sig i mange retninger og prøver hele tiden at holde balance i vandet og hovedet løftet.
Efter en gang babysvømning er de fleste børn meget trætte og sultne, da hele kroppen har været i gang. Giv derfor barnet lidt at spise straks efter, det er kommet op af vandet og hav en god soveplads parat.
Mor-far-barn-gymnastik
Et barn, der kan gå sikkert, kan have glæde af at gå til forældre – barn gymnastik. Disse hold findes næsten i enhver idrætsforening og ligger på et tidspunkt, så man kan nå det, også selvom man går på arbejde. Ofte ligger det sidst på eftermiddagen, og man bør da huske på at give barnet noget at drikke og spise inden, det skal til gymnastik. For ellers kan barnet være uoplagt og blive unødvendig vrøvlet. Til forældre-barn gymnastik vil børnene ofte drøne rundt i salen, for de skal prøve rummet af.
Ud over at børnene rører sig, er det også meningen, at forældrene skal have motion. I mange små lege involveres forældre ved f.eks. at lave broer med deres kroppe, mens børnene kravler under.
Redskabsbaner er gode udfordringer. Børnene søger dem selv. De elsker at kravle op, balancere og hoppe ned. Forældre skal helst holde sig i baggrunden og ikke blande sig for meget. Så går det som regel bedst. Betragt i stedet barnet og se hvor godt det reagerer i samspillet med de andre i rummet og de redskaber, der er stillet frem til dem. Selvfølgelig skal man træde til, hvis man kan se, at barnet er ved at vove sig ud, hvor det ikke selv kan klare situationen.
Børn elsker gentagelser i den alder. De kan synes, det er sjovt at klatre op på den samme ting mindst 20 gange, inden de har lyst til at prøve noget andet. De prøver ting mange gange for til sidst at kunne mestre dem. Der er dog forskel på børn. Nogle børn er meget forsigtige eller generte og skal lokkes lidt, mens andre er frygtløse og fræser af sted.
Far og mor i omklædningsrummet
I tre til fire års alderen er barnet ved at give slip på far og mor og kan måske selv gå til gymnastik, mens far eller mor venter i omklædningsrummet. Det skal være barnets interesse at gå til gymnastik. Lad det prøve et par gange for at afklare, om det er noget for jeres barn. Piger og drenge har allerede i den alder forskellige interesser og behov for motoriske udfordringer. Derfor kan det være en god idé at dele dem i rene pigehold og drengehold. Der skal være mere tons og tummel til drengene, og det bedste ville være, at det er en mandlig instruktør til dem. Drengene mangler ofte et mandligt forbillede i deres hverdag. I de fleste børnehaver er der overvejende kvindeligt personale. Derfor vil det være godt, hvis idrætsforeningen kan skaffer en mandlig instruktør til holdet.